text: Verdensholdet pudser formen af
  14 august 2016 kl. 17.18
  Gymnasterne på DGI's Verdenshold er på træningslejr for at få styr på alle trinene inden premieren på det nye show om to uger.
  Det er ikke kun til OL i Rio, at der er stor koncentration og ømme muskler.
  De unge gymnaster på DGIs Verdenshold er lige nu i gang med finpudse formen, inden de skal på turné med et nyt show. Søndag var endnu en dag med træning på BGI Akademiet ved Hornsyld.
  Eske Kiel Rasmussen, Gymnast, DGI Verdensholdet: "Det er vildt sjovt, og det er som at få en helt ny, lille familie."
  Eske Kiel Rasmussen fra Grejs er en af de gymnaster, der er kommet gennem nåleøjet til Verdensholdet.
  - Det er vildt sjovt, og det er som at få en helt ny, lille familie. Man får nye venner, vi hygger os rigtig meget og vi lærer hinanden godt at kende, siger Eske Kiel Rasmussen til TV SYD.
  Han er en blandt 28 af landets bedste gymnaster, der snart skal på turné i Danmark. Fra september står den på verdensturné langt ind i 2017.
  - Det er et rigtig stort setup. Der ligger mange tanker forud for at nå dertil, hvor vi er nu, hvor gymnasterne stadig er i indlæringsfasen, forklarer instruktør Nikolaj Refshauge fra DGIs Verdenshold.
  Men det er heller ikke en ren dans på roser at være en del af holdet.
  - Da vi startede træningssamlingen var man meget øm, når man stod op om morgenen. Men efterhånden har kroppen lært at acceptere det. Nu bruger hovedet også brugt rigtig meget, uddyber Eske Kiel Rasmussen.
  Verdensholdet har premiere på det nye show den 28. august i Varde.
  